SKRIFTLIG FORESPØRGSEL E-3684/00

af Daniel Varela Suanzes-Carpegna (PPE-DE) til Kommissionen

(29. november 2000)

Om: Finansieringsrammen for Den Europæiske Fond for Regionaludvikling (EFRU) og dennes udnyttelse

Kan Kommissionen oplyse om den samlede finansieringsramme for EFRU fordelt på hver enkelt medlemsstat for programmeringsperioden 1994-1999 samt om udnyttelsesgraden i de enkelte medlemsstater?

Kan Kommissionen oplyse om den samlede finansieringsramme for EFRU i 2000 fordelt på hver enkelt medlemsstat samt om udnyttelsesgraden (pr. dags dato) i de enkelte medlemsstater?

Hvorledes vurderer Kommissionen udnyttelsesgraden af de midler, som hver enkelt medlemsstat har modtaget fra EFRU i programmeringsperioden 1994-1999?

Hvorledes vurderer Kommissionen udnyttelsesgraden (pr. dags dato) af de midler, som hver enkelt medlemsstat har modtaget fra EFRU i 2000?

Har Kommissionen nogen mulighed for at korrigere udnyttelsen af midlerne fra EFRU i de medlemsstater, der hverken udnytter dem korrekt eller fuldt ud?

Er der nogen mulighed for at overføre ikke udnyttede midler til de støtteberettigede medlemsstater, der udnytter de tildelte midler effektivt og fuldt ud?

Supplerende svar afgivet på Kommissionens vegne af Michel Barnier

(5. juni 2001)

De bevillinger, som Den Europæiske Fond for Regionaludvikling (EFRU) fordelte mellem medlemsstaterne for perioden 1994-1999, fremgår af følgende tabel. Gennemførelsesgraden for forpligtelsesbevillinger er på 100 %, da alle programmer blev gennemført fuldt ud.

>TABELPOSITION>

De bevillinger, som EFRU har fordelt mellem medlemsstaterne for 2000, og deres gennemførelsesgrad ved årets slutning fremgår af følgende tabel.

>TABELPOSITION>

Den del af de for 2000 fastsatte bevillinger, der ikke blev afsat til noget formål, er ikke blevet anvendt og vil blive overført til perioden 2002-2006, jf. punkt 17 i den interinstitutionelle aftale af 6. maj 1999.

Alle programmer er blevet iværksat fuldt ud i overensstemmelse med programmeringen. Den faktiske gennemførelsesgrad vil dog først være kendt, når programmerne afsluttes fra juni 2001.

Allerede i 1998 omfordelte Kommissionen bevillinger mellem forskellige programmer under hensyn til deres betydning og gennemførelseskapacitet. Efter at de finansielle forpligtelser blev gennemført i slutningen af 1999 og i 2000 for overførte bevillinger, findes der ikke mere forskriftsmæssige muligheder for at omfordele bevillingerne.

For den nye periode 2000-2006 er der i Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1) fastsat en gennemførelsesreserve, som giver mulighed for at omfordele supplerende bevillinger til programmer, der har større betydning og bedre gennemførelsesmuligheder. De vejledende tildelinger, som Kommissionen har besluttet og offentliggjort i De Europæiske Fællesskabers Tidende, forpligter den over for medlemsstaterne. Den skal ufravigeligt overholde disse tildelinger og kan kun ændre på dem, efter at den har truffet en begrundet og tilstrækkelig berettiget beslutning herom. På dette stadie i programmeringen er spørgsmålet ikke relevant.

Hvad angår spørgsmålene om gennemførelse af bevillinger fra Samhørighedsfonden og mulighederne for at overføre ikke-udnyttede bevillinger fra denne fond, henviser Kommissionen det ærede medlem til dens svar af 5. april 2001 på hans skriftlige forespørgsel E-3683/00.

(1) EFT L 161 af 26.6.1999.